Nú eru jólin gengin í garð en það er ýmislegt sem ber að varast um jólin á þeim heimilum þar sem einn eða fleiri fjölskyldumeðlimir eru ferfættir og loðnir . Það er oft mikið að gera á neyðarvakt dýralækna um jólin vegna slysa og veikinda . Slysin geta alltaf gerst en margt er hægt að fyrirbyggja með því að vera meðvituð um hætturnar . Hér er listi yfir nokkra hluti sem gæludýraeigendur ættu að hafa í huga yfir hátíðarnar til að minnka líkur á því að þurfa að nota þjónustu dýralækna á þessum tíma . Ef hundur innbyrðir eitthvað sem getur verið eitrað er mikilvægt að ráðfæra sig við dýralækni á neyðarvakt . Margir vilja gefa gæludýrinu sérstaka jólamáltíð og það er alveg í góðu lagi fyrir flest dýr að bregða útaf vananum og gefa eitthvað sérstakt í matinn um hátíðarnar . Passið samt að halda magninu í hófi og hafið í huga að sumt sem við borðum á jólunum er alls ekki heppilegt sem matur fyrir dýrin . Það eru ófá gæludýr sem þjást af magakveisu um hátíðarnar vegna ofáts á matarafgöngum af jólamatnum okkar . Mikið reyktur og saltaður matur , eins og hangikjöt og hamborgarhryggur , er ekki hollur fyrir gæludýrin okkar . Passið upp á að gengið sé tryggilega frá öllum afgöngum og rusli til að forvitnir ferfætlingar geti ekki farið sér að voða . Soðin bein geta flísast þegar þau eru brudd og valdið sárum í meltingarvegi og stærri bein geta setið föst . Um jólin er vinsælt að maula allskonar góðgæti en margt af því þola gæludýrin alls ekki að borða . Sérstaklega er vert að nefna súkkulaði og rúsínur en hvoru tveggja er mjög eitrað fyrir hunda . Varðandi súkkulaðið er það helst efnið theobromin í kakói sem veldur eitrun hjá hundum . Dökkt súkkulaði inniheldur mest magn af kakói og er því hættulegast en allt súkkulaði getur verið eitrað ef það er innbyrt í nægu magni . Rúsínur eru líka eitraðar fyrir hunda og dökkar súkkulaðirúsínur eru því stórhættulegar fyrir hundana . Passið alltaf að geyma súkkulaði þar sem hundar ná ekki til . 3 . Áfengi Hundar þola áfengi mun verr en fólk og eru þar að auki eru bæði vínber og bjórhafrar eitruð fyrir hunda . Þeir sem neyta áfengis þurfa þess vegna að passa upp á að hundar komist ekki yfir áfenga drykki um hátíðarnar . Jólaskrautið er fallegt en sumt af því er ekki við hæfi gæludýra . Passið sérstaklega upp á að jólatréð sé utan seilingar fyrir forvitna ferfætlinga og íhugið hvort skrautið getur verið varasamt . Til dæmis jólakúlur eða annað skraut úr gleri sem getur brotnað . Eitt annað sem margir vita ekki af þá er saltleir mjög eitraður fyrir hunda . Hann getur verið freistandi vegna lyktarinnar af deigi en ofneysla á salti getur verið mjög hættuleg . Pakkabönd geta verið spennandi leikföng en þau geta verið mjög hættuleg ef hundur eða köttur gleypir þau . Það getur verið erfitt að finna langa og mjóa aðskotahluti í þörmum en helstu einkenni þess að eitthvað sitji þar fast eru uppköst , lystarleysi og slappleiki . 6 . Eitraðar plöntur Sumar heimilisplöntur eru eitraðar fyrir dýrin en jólastjarna og kristsþirnir sem eru oft á borðum um jólin eru þó ekki mjög eitraðar og valda vanalega bara vægum eitrunareinkennum með ertingu í slímhúð . 7 . Jólatréð Fersk jólatré ilma vel og eru vinsæl . Það getur verið skaðlegt fyrir hundinn að naga greinarnar á jólatrénu , trjásafinn er ertandi fyrir slímhúðina og ef hundurinn gleypir nálarnar geta þær bæði sært meltingarveginn og jafnvel valdið stíflu ef þær eru innbyrtar í miklu magni . Lifandi ljós eru falleg og jólaleg . Þau eru líka spennandi fyrir marga ferfætlinga , sérstaklega hvolpa og kettlinga . Ófá trýni hafa verið sviðin eftir að hafa komið of nálægt kertaloganum . Pössum líka upp á að ekki sé hætta á að heimilisdýrið velti kertaskreytingum um koll . Mínar bestu óskir um örugg og gleðileg jól hjá ykkur öllum !